
[bookmark: TextBodyBegin]Parlamentul European,
–	având în vedere declarațiile din 12 decembrie 2025, 25 decembrie 2025 și 13 ianuarie 2026 ale purtătorului de cuvânt al Serviciului European de Acțiune Externă privind procesul electoral din Honduras,
–	având în vedere articolul 150 alineatul (5) și articolul 136 alineatul (4) din Regulamentul său de procedură,
A.	întrucât alegerile generale din Honduras au avut loc la 30 noiembrie 2025, pe fondul unei polarizări politice ridicate, al ingerințelor străine, al tensiunilor, al fragilității instituționale și al intimidării mass-mediei; întrucât, la 24 decembrie 2025, Consiliul Electoral Național (CNE) din Honduras l-a proclamat oficial pe Nasry Asfura președinte ales și a certificat rezultatele alegerilor municipale și Congresului;
B.	întrucât au fost mobilizați observatori naționali și internaționali, inclusiv UE și Organizația Statelor Americane (OAS), care au declarat că rezultatele reflectă voința poporului; întrucât rezultatul a fost recunoscut la nivel internațional, deși, până de curând, președinta în exercițiu, Xiomara Castro, printre alții, refuzase să recunoască victoria lui Nasry Asfura;
C.	întrucât membrii Consiliului Național Electoral s-au confruntat cu amenințări și intimidări în contextul violenței politice și al tensiunilor legate de procesul electoral;
D.	întrucât, la 8 ianuarie 2026, deputata Gladys López din Partidul Național de opoziție a fost rănită de un dispozitiv exploziv în Congresul Național; întrucât acest atac a avut loc în contextul intensificării tensiunilor postelectorale și reprezintă o escaladare a violenței politice, generând preocupări serioase cu privire la pluralismul politic, imunitatea parlamentară și securitatea personală;
E.	întrucât, la 10 ianuarie 2026, președinta aflată la sfârșit de mandat a dispus prin decret renumărarea voturilor, eludând procedurile constituționale; întrucât Consiliul Național Electoral a declarat că decretul era neconstituțional, reprezentând o tentativă de uzurpare a autorității electorale;
F.	întrucât, în temeiul Constituției, 27 ianuarie 2026 este data tranziției prezidențiale oficiale, la care s-a angajat președinta în exercițiu,
1.	subliniază că trebuie respectată voința poporului din Honduras; îl recunoaște pe Nasry Asfura în calitate de președinte ales;
2.	invită administrația în exercițiu să respecte rezultatele electorale; subliniază necesitatea de a pune capăt violenței și intimidării, în special împotriva membrilor opoziției și a funcționarilor electorali; îndeamnă autoritățile din Honduras să garanteze siguranța și securitatea tuturor instituțiilor democratice, inclusiv a Consiliului Național Electoral;
3.	consideră că decretul prin care s-a dispus renumărarea este neconstituțional și că reprezintă un atac la adresa democrației din Honduras;
4.	invită toate părțile să coopereze pentru a asigura un transfer pașnic de putere, evitând retorica incendiară și violența politică, pentru a menține stabilitatea democratică și a aborda sărăcia, inegalitatea și insecuritatea persistente cu care se confruntă poporul hondurian;
5.	condamnă violența împotriva lui Gladys López; solicită o anchetă transparentă și independentă pentru a-i aduce pe făptași în fața justiției; îl invită pe președintele Congresului aflat la sfârșit de mandat, Luis Redondo, să se abțină de la orice încercare de a împiedica Congresul nou ales să își asume mandatul;
6.	salută rolul UE și al Organizația Statelor Americane și sprijină constatările acestora, care, în declarațiile lor preliminare, subliniază că alegerile au avut loc într-un mediu tensionat și polarizat, dar că ziua alegerilor a fost bine organizată și pașnică; îndeamnă autoritățile din Honduras să pună în aplicare pe deplin recomandările anterioare și viitoare ale misiunii UE de observare a alegerilor;
[bookmark: _Hlk219406045]7.	îndeamnă actualele autorități din Honduras să garanteze un transfer de putere ordonat și pașnic, respectând rezultatele proclamate de Consiliul Național Electoral;
8.	regretă faptul că ambasadorul UE în Honduras nu a fost invitat să își prezinte acreditările timp de peste un an; își exprimă speranța că acest lucru va avea loc rapid sub noua administrație;
9.	încredințează Președintei sarcina de a transmite prezenta rezoluție Consiliului, Comisiei, VP/ÎR, statelor membre, precum și președintei, guvernului și parlamentului din Honduras.

